ལན་དུ།གཅིག་ནས་གཞན་གྱི་སྐད་ཡིག་ཁྲོད་ཀྱི་ཤེས་རྒྱ་དང་གཞུང་ལུགས་སྣ་མང་བསྒྱུར་རྒྱུ་དང་།གཉིས་ནས་རང་གི་སྐད་ཡིག་ཨང་དང་པོར་བཞག་སྟེ་སློབ་གཉེར་དང་ཉིན་རེའི་འཚོ་བའི་ཁྲོད་དུ་རྒྱུན་བཀོལ་དུ་འགྱུར་རྒྱུ་དེ་ཡིན།གསུམ་ནས་གཞུང་དང་མི་སྣ་གལ་ཆེན་རྣམས་ནས་གཞུང་འབྲེལ་དང་།གཞུང་འབྲེལ་མ་ཡིན་པའི་ལས་འགུལ་སོགས་དང་།ཟ་ཁང་།ཚོང་ཁང་སོགས་སུའང་རང་ཉིད་ཀྱི་སྐད་དང་ཡི་གེ་ཚེ་སྲོག་མངོན་ཐུབ་པར་འབད་དགོས་པར་མ་ཟད།དེ་ལྟར་སྤྱི་ཡོངས་ནས་ཀྱང་མི་རིགས་ཀྱི་འདུ་ཤེས་ཆིག་སྒྲིལ་གྱིས་རང་སྐད་དུ་སྤྱོད་རྒྱུ་ལ་འབད་བརྩོན་བྱ་རྒྱུའི་རིན་ཐང་དང་ཆེ་མཐོང་བྱུང་ན།རིམ་གྱིས་བུང་བ་མངར་ལ་ཆགས་པ་བཞིན་མི་རབས་གསར་པ་ཚོས་འཛམ་གླིང་ལ་འཕོ་འགྱུར་དང་དངོས་པོ་ཡར་རྒྱས་ཇི་ཙམ་འགྲོ་བཞིན་ཡོད་ནའང་རང་གི་འཚོ་བའི་ཁྲོད་དུ་བོད་ཀྱི་སྐད་ཡིག་ནི་རང་ཉིད་ཀྱི་གྲིབ་གཟུགས་ལྟར་གྱུར་ནས་དེ་ལ་ལ་ཞེན་དང་རིན་ཐང་མངོན་ངེས་སེམས།